**Broj: 711-I-628-P-368-18/20-06-17**

Zagreb, 12. rujna 2019.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Maria Tomašeka, općinskog načelnika Općine Domašinec**, pokrenutom Odlukom Povjerenstva Broj: **711-I-1327-P-368-18/19-02-17** od 5. travnja 2019.g.,na 62. sjednici, održanoj 12. rujna 2019. g., donosi sljedeću

**ODLUKU**

1. **Istovremenim obnašanjem dužnosti općinskog načelnika Općine Domašinec i obavljanjem funkcija direktora trgovačkog društva Kabel-Mont d.o.o. u razdoblju od 29. svibnja 2017.g. do 12. rujna 2017.g., dužnosnik Mario Tomašek počinio je povredu članka 14. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Mariu Tomašeku izriče se sankcija iz članka 42. stavka 1. podstavka 1. ZSSI-a, opomena.**

Obrazloženje

Povjerenstvo je na 45. sjednici, održanoj 5. travnja 2019.g. pokrenulo postupak za odlučivanje o sukobu interesa protiv dužnosnika Maria Tomašeka, općinskog načelnika Općine Domašinec, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Kabel-Mont d.o.o. za vrijeme obnašanja navedene dužnosti u razdoblju od 29. svibnja 2017.g. do 12. rujna 2017.g.

Na odluku o pokretanju postupka dužnosnik Mario Tomašek dostavio je pisano očitovanje u zakonom propisanom roku. U očitovanju dužnosnik u bitnome navodi da se direktor trgovačkog društva ne može sam opozvati sa funkcije već da to čini osnivač trgovačkog društva koji ga je zatražio da dovrši poslove koje je započeo obavljati te ga je po povratku s godišnjeg odmora dana 12. rujna 2017.g. odlukom sastavljenom kod javnog bilježnika opozvao od obavljanja funkcije direktora trgovačkog društva Kabel-Mont d.o.o. Navodi da je posljednji poslovni odnos između Općine Domašinec i navedenog trgovačkog društva nastao dana 20. prosinca 2016.g. izdavanjem fakture za radove na održavanju javne rasvjete, slijedom čega ne postoji povreda ZSSI-a.

Na zahtjev Povjerenstva, Općina Domašinec očitovala se dopisom KLASA: 023-01/19-01/28, URBROJ: 2109/4-19-03-02 od 11. rujna 2019.g. u kojem se navodi da u razdoblju od svibnja 2017.g. do danas ne postoji poslovni odnos između Općine Domašinec i trgovačkog društva Kabel-Mont d.o.o.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Mario Tomašek povodom obnašanja dužnosti općinskog načelnika Općine Domašinec obvezan postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Mario Tomašek izabran za općinskog načelnika Općine Domašinec u mandatu 2017.-2021.g.

Dužnosnik je Povjerenstvu podnio izvješće o imovinskom stanju povodom stupanja na na dužnost općinskog načelnika Općine Domašinec dana 19. lipnja 2017.g. u kojem je u dijelu izvješća „Poslovni udjeli, dionice i vrijednosni papiri u poslovnim subjektima“ naveo da nije vlasnik poslovnih udjela ili dionica, ali je naveo da je vozač, poslovođa i direktor trgovačkog društva Kabel-Mont d.o.o. Dužnosnik je u izvješću naveo da dužnost općinskog načelnika Općine Domašinec obnaša od 29. svibnja 2017.g.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070046167 upisano trgovačko društvo Kabel-Mont d.o.o. za montažu, trgovinu, ugostiteljstvo, građevinarstvo, prijevoz, uvoz i izvoz. Iz podataka povijesnog izvatka za navedeno trgovačko društvo proizlazi da je dužnosnik obavljao funkciju direktora navedenog trgovačkog društva od 2009.g. do 12. rujna 2017.g. kada je opozvan odlukom te je utvrđeno da dužnosnik nikada nije bio vlasnik poslovnih udjela u istom trgovačkom društvu.

Obzirom da dužnosnik navodi da u razdoblju u kojem je obnašao dužnost općinskog načelnika Općine Domašinec nije nastao poslovni odnos između Općine Domašinec i trgovačkog društva Kabel-Mont d.o.o., dodatno potvrđenu očitovanjem Općine Domašinec, nisu utvrđene okolnosti koje bi upućivale na moguću povredu članka 17. stavka 1. ZSSI-a.

Dužnosnicima je na temelju članka 14. stavka 1. ZSSI-a beziznimno za vrijeme obnašanja dužnosti iz članka 3. ZSSI-a zabranjeno obavljati funkciju direktora trgovačkog društva trgovačkog društva. Dužnosnik je po stupanju na dužnost zatražio od nadležnog tijela trgovačkog društva da ga opozove od obavljanja funkcije direktora, što je učinjeno manje od četiri mjeseca nakon stupanja na dužnost.

Iz očitovanja dužnosnika proizlazi da je dužnosnik iz razloga okončanja započetih poslova nastavio obavljati funkciju direktora trgovačkog društva trgovačkog društva Kabel-Mont d.o.o. nakon stupanja na javnu dužnost, ali da je ubrzo opozvan od njezina obavljanja četiri mjeseca po stupanju na dužnost općinskog načelnika.

Slijedom svega navedenoga, iz podataka sudskog registra, a što potvrđuje dužnosnik u svom očitovanju, utvrđeno je da je dužnosnik Mario Tomaček počinio povredu članka 14. stavka 1. ZSSI-a, koja proizlazi iz obavljanja funkcije direktora trgovačkog društva trgovačkog društva Kabel-Mont d.o.o. za vrijeme obnašanja dužnosti općinskog načelnika Općine Domašinec u razdoblju od 29. svibnja 2017.g. do 12. rujna 2017.g.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona. Člankom 43. ZSSI-a propisano je da se opomena može izreći dužnosniku ako se prema njegovom postupanju i odgovornosti te prouzročenoj posljedici radi o očito lakom obliku kršenja odredbi ovog Zakona.

Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika. Uzimajući u obzir okolnost da je dužnosnik i prije pokretanja postupka razriješio povredu odredbi ZSSI-a odnosno da je protupravno stanje trajalo relativno kratko, Povjerenstvo smatra da se radi o lakšem obliku kršenja odredbi ZSSI-a te smatra primjerenim izreći sankciju opomena.

Slijedom svega navedenog, donesena je odluka kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Tomašek, elektronička dostava
2. Objava na internetskoj stranici Povjerenstva
3. Pismohrana